|  |
| --- |
| Pompa |
| Kilmė | Vilnius, Lietuva |
| Žanrai | repas, hiphopas, šokių muzika |
| Kūrinių kalbos | lietuvių, rusų |
| Aktyvumo metai | 1992–1997 m. |
| Įrašų kompanija | Koja Records, Bomba Records, Vinylomania |
| Svetainė | www.pompa.lt |
| Buvę nariai |
| Justas Mamontovas (Baby UAB) Saulius Sventickas (Swonas) Aurelija Markulytė (Aurora MC) Thermo J. P. J.’s Coke D. Ace D. Amigo MC Mišionis Pinokis Tania |

**„Pompa"** – lietuviška hip hopo ir šokių muzikos grupė, įkurta 1992 m. Vilniuje.

Visą laikotarpį buvo Justo Mamontovo kartu su Sauliumi Sventicku vykdytas projektas. Dainų tekstus rašė J. Mamontovas, muziką kūrė įvairūs prodiuseriai, koncertuose ant scenos pagal fonogramą pasirodydavo tikslingai parinkti atlikėjai. Pats projektas buvo pradėtas kaip Andriaus Mamontovo aplinkos pokštas ir iki pat veiklos pabaigos balansavo ant parodijos ribos: jį buvo galima vertinti tiek rimtai, tiek – kaip surežisuotą muzikinį šou.

Pirmuose koncertuose ant scenos stovėjo Baby UAB (Justas Mamontovas), Swonas (Saulius Sventickas) ir Aurora MC (Aurelija Markulytė, kuri mokėsi toje pačioje mokykloje, kaip ir J .Mamontovas bei S. Sventickas). Vėliau Baby UAB ir Swoną pakeitė Thermo J. (S. Sventicko kaimynas Povilas). Prieš filmuojant pirmąjį vaizdo klipą „Viskas tavo bosui" prie „Pompos" prisijungė P. J.’s Coke (S. Sventicko bendrakursis Dovydas) ir D. Ace D. (buvęs Dovydo bendraklasis Saulius), o dar vėliau – Amigo MC (Raivydas). 1995 m. pradžioje iš projekto veiklos pasitraukė D. Ace D. Amigo MC ir P. J.’s Coke, kuriuos pakeitė J. Mamontovo bendrakursiai Mišionis (Jūras) ir Pinokis (Tomas). 1995 m. antroje pusėje Aurorą MC, Mišionį ir Pinokį scenoje pakeitė Tania ir nuo to laiko „Pompa" koncertavo kaip duetas.

A. Mamontovas prodiusavo tik pirmąjį albumą „Mallonu". Kitą – „Kriminalinė romantika" prodiusavo Algirdas Ramanauskas, o paskutinį – „Blatnos dainos" – Žeraldas Povilaitis.

Istorija
--------

### Ištakos, pradinė sudėtis ir pirmieji hitai (1992)


Čia devyniasdešimt antrų metų Velykos. Į namus atvažiavo giminės, svečiai, o mums nelabai buvo įdomu sėdėt su jais prie stalo, tai kambary susijungėm visus kiek tik turėjom instrumentus. Ritmo mašiną, keletą sintezatorių, pultą ir įrašėm tokią chuliganišką versiją. Kažkoks minimalus repas. Brolis parašė tekstą, aš išdainavau priedainį. Vėliau per tris dienas įrašėm dar kokias penkias dainas. „Viskas tavo bosui", „2mblas", „Judink koją". Paskui, beje, iš jos atsirado KOJA RECORDS. Po to apie vakarėlį, ir Šeškinės balkoną. Taip gimė POMPA. Per Velykas.

–Andrius Mamontovas

Prieš „Pompos" įkūrimą Justas Mamontovas (jaunesnysis Andriaus Mamontovo brolis) ir Saulius Sventickas kūrė įvairias pankroko, gotikinio roko, alternatyvaus roko stiliaus dainas bei sunkiojo metalo ir pop muzikos parodijas, kurias įrašydavo į vienetines audiokasetes su fiktyviomis radijo laidomis. Iš Andriaus Mamontovo apie šiuos muzikinius eksperimentus žinojo įvairią muzikinę veiklą Vilniuje vykdęs Nėrius Pečiūra (Atsuktuvas).

1992 m. balandį, sulaukęs kvietimo pristatyti Vilniaus alternatyvios muzikos sceną „Pop Centro" filmuotoje TV laidoje „Piramidė", N. Pečiūra pasiūlė joje dalyvauti kažkuriam iš Justo Mamontovo ir Sauliaus Sventicko muzikinių projektų. Tą patį vakarą Andrius Mamontovas ir jo jaunesnysis brolis spontaniškai sugalvojo įrašyti tuomet ypač populiarios Lietuvos pop grupės „Casino" dainos „Mama, mano mama" parodiją, panaudodami hip hopo ir eurodance muzikos elementus.

Šiam sprendimui didelę įtaką padarė Lietuvoje prasidėjusios muzikinio kanalo „MTV" transliacijos, o ypač programoje „Yo! MTV Raps" rodyti vaizdo klipai, bei tokių užsienio atlikėjų kaip „EMF", „Snap!" ir „Technotronic" pirmieji hitai. Panašaus stiliaus muzikos atlikėjų tuo metu Lietuvoje nebuvo, tad Andriaus Mamontovo suprodiusuotas įrašas „Mama", kuriam tekstą parašė Justas Mamontovas, ryškiai skyrėsi nuo įprastinės to laikmečio lietuviškos pop muzikos. Taip vieno vakaro muzikinis pokštas padėjo pagrindus visiškai naujam muzikiniam projektui „Pompa" (jo pavadinimą įkvėpė populiarios belgų elektroninės muzikos grupės „Technotronic" daina „Pump Up the Jam").

Kitą dieną, atvykę į TV laidos „Piramidė" filmavimą Kaune, Justas Mamontovas ir Saulius Sventickas ant scenos pakvietė pastovėt Aureliją Markulytę, dar vienos tame pačiame filmavime dalyvavusios grupės „Hidroelektra" narę, kuri mokėsi toje pačioje Vilniaus 22-oje vidurinėje mokykloje, kaip ir jie. Grįždami į Vilnių J. Mamontovas ir S. Sventickas pasiūlė šiai atlikėjai prisijungti prie „Pompos" ir sugalvojo jos būsimąjį sceninį pseudonimą Aurora MC. Po to, vos per kelias dienas, su Andriaus Mamontovo pagalba buvo įrašytos dar keturios dainos „Pats suteik sau malonumą", „Tu ne jam", „Pompa" ir „2mblas", kuri vėliau tapo žinomiausiu grupės hitu.

Grupei pasirodžius televizijoje ir į radijo stoties „Radiocentras" skelbiamą „Lietuvos top 20" įsiveržus dainai „Mama" prasidėjo pirmieji „Pompos" koncertai, kurių metu ant scenos lipo Justas Mamontovas (Baby UAB), Saulius Sventickas (Swonas) ir Aurelija Markulytė (Aurora MC). Dėl naujoviško skambesio, originalaus įvaizdžio ir šokiruojančių tekstų grupė greitai sulaukė didelio populiarumo Lietuvoje, itin didelį dėmesį jai skyrė tuometinė žiniasklaida. 1992 m. pavasarį „Pompa" apšildė vokiečių pop grupės „Bad Boys Blue" koncertą Kauno S. Dariaus ir S. Girėno stadione.

### Nauja sudėtis ir albumų „Mallonu" bei „Mallonu Menthol" išleidimas (1992–1994)


Visada smagu ką nors padaryt priešingo nei darai ir neskelbiant savo vardo savotiškai patikrint, ar vis dar gali užkabinti žmones. Taip ir su POMPA. Tai buvo smagus vienadienis produktas, skirtas smagiai praleisti laiką ... POMPA buvo šėlsmas. Daugelis tikėjo, jog žmonės ant scenos patys kuria ir atlieka tą muziką, tačiau tai niekada nebuvo tikra. Tai niekada nebuvo daroma rimtai.

–Andrius Mamontovas

Įvertinę atsiradusį projekto komercinį potencialą Justas Mamontovas ir Saulius Sventickas nutarė užsiimti tik jo vadyba ir prodiusavimu. Formuodami naują „Pompos" sceninį įvaizdį, prie pabrėžtinai seksualiai atrodančios Auroros MC jie pasiūlė prisijungti Thermo J. – S. Sventicko vaikystės draugui Povilui, kuris dėl įspūdingo stoto ir plikai nuskustos galvos puikiai galėjo būti tapatinamas su grupės dainų lyriniu herojumi. Jis tapo atnaujintos sudėties lyderiu.

Filmuojant pirmąjį vaizdo klipą „Viskas tavo bosui" grupę papildė dar du chuliganiškai atrodantys atlikėjai – P. J.’s Coke (S. Sventicko bendrakursis Dovydas) ir D. Ace D. (buvęs Dovydo bendraklasis Saulius). Jų neįprastus sceninius pseudonimus Justas Mamontovas ir Saulius Sventickas parinko, nagrindėdami amerikietiško slengo žodyną, kurį parsivežė Andrius Mamontovas po grupės „Foje" koncertų JAV.

Ekspresyvaus montažo ir iki tol nematytų specialiųjų efektų dėka debiutinis „Pompos" vaizdo klipas „Viskas tavo bosui" tapo vienu iš reikšmingiausių vaizdo klipų Lietuvos pop muzikos istorijoje ir 1992 m. populiarios TV laidos „Studija MT" metiniame tope tik keliais balsais nusileido „Foje" vaizdo klipui „Amžinas judesys". „Viskas tavo bosui" filmavo Aurelijus Teisutis, kuriam asistavo vėliau žinomu žurnalistu ir režisieriumi tapęs Audrius Lelkaitis.

1992 m. rugsėjį Šiaulių „Tango" įrašų studijoje įrašiusi dar kelias naujas dainas „Mes jau nebe vaikai", „Turtuoliai irgi verkia", „Mano pana", „Balius" ir „Rankos ant vairo" grupė „Pompa" spalį išleido pirmąjį albumą „Mallonu". Jį reklamuojant buvo surengtas koncertinis turą po Lietuvą ir nufilmuotas dar vienas vaizdo klipas dainai „Mes jau nebe vaikai". Pažymėtina, kad net penkios dainos pasiekė pirmąsias vietas šalies radijo stočių topuose ir tik viena daina („Balius") iš albumo „Mallonu" nebuvo patekusi į jokius topus.

1992–1993 metais buvo pradėta prekiauti „Pompos" atributika: grupės gerbėjai galėjo įsigyti trijų skirtingų rūšių marškinėlius, kuriuose buvo naudojami dainų tekstų fragmentai. Prie „Pompos" atributikos sukūrimo bei platinimo prisidėjo ir Giedrius Drukteinis, šiuo metu žinomas etiketo specialistas, rašytojas ir žurnalistas, bei Gintas Lapėnas.

Aktyviai koncertavusios grupės sudėtį papildė Amigo MC (Raivydas), kuris skandalingai pasižymėjo, kai po koncerto Radviliškyje pakliuvo į blaivyklą ir policijos areštinę bei teismo sprendimu joje atsėdėjo penkias paras. Taip pat epizodiškai koncertinėje veikloje dalyvavo ir grupės narius šokti mokęs Rinaldas Ziborovas.

1993–1994 m. „Pompos" prodiuseriai Justas Mamontovas ir Saulius Sventickas išplėtė veiklą: jie ėmėsi prodiusuoti karjerą pradedančią Egidijaus Dragūno grupę „SEL" – tuo laikotarpiu pasirodė jos pirmieji albumai „Kaip ir tu" bei „Paskutinį kartą", prie kurių įrašymo prisidėjo ir Andrius Mamontovas.

1994 m. „Bomba Records" iniciatyva buvo išleistas naujas pirmojo Pompos albumo „Mallonu" leidimas, pavadintas „Mallonu Menthol". Jame buvo pridėtos trys anksčiau neišleistos dainos: „Pompa" bei rusų kalba atliktos „Baby" ir „Na chaliavu i uksus sladkij".

### Albumo „Kriminalinė romantika" era (1995–1996)

1995 m. „Pompa" išleido antrąjį albumą „Kriminalinė romantika", kurį įrašė Kauno radijo stoties „Ultra vires" įrašų studijoje. Jį prodiusavo Algirdas Ramanauskas (Ramanas), kurio balsas girdimas kai kuriose dainose. Moteriškas vokalo partijas įdainavo Violeta Mackevičiūtė, Lietuvos muzikiniame pasaulyje žinoma Crazy Violette ir Sati pseudonimais. Į šį albumą buvo įtraukta ir viena anksčiau įrašyta daina „Aš sugrįžau", kurios prodiuseris buvo Andrius Mamontovas. Nors dainų tekstų tematika išliko nepakitusi, albume „Kriminalinė romantika" dominavo tuo metu išpopuliarėjusi eurodance stiliaus muzika.

Prieš pasirodant „Kriminalinei romantikai" iš „Pompos" pasitraukė D. Ace D. ir P. J.’s Coke (pradėjęs prodiusuoti grupę „Belmondo"). Juos pakeitė J. Mamontovo bendrakursiai Mišionis (Jūras) ir Pinokis (Tomas), su kuriais buvo nufilmuotas dar vienas erotiškas ir provokuojantis grupės vaizdo klipas „Kuti kuti". Iš pradžių pristačiusi albumą žiniasklaidai Vilniaus „Bingo" salone „Pompa" surengė didelį koncertinį turą po Lietuvos miestus.

Įsitvirtinusi populiariausių ir skandalingiausių šalies grupių tarpe „Pompa" sulaukė kvietimo dalyvauti koncertiniame ture „Kažkas atsitiko" kartu su kitomis žvaigždėmis „Bix", „Foje", „Airija" ir Vytautu Kernagiu. Jam pasibaigus iš grupės pasitraukė Aurora MC (vėliau emigravusi į JAV). Neilgai trukus jos pavyzdžiu pasekė ir Pinokis (prisijungęs prie prodiuserio Algirdo Drėmos eurodance projekto „Figaro") bei Mišionis (įkūręs savo grupę „Gorijo").

1995 m. Justas Mamontovas ir Saulius Sventickas nusprendė atsisakyti „Pompos" ir „SEL" prodiusavimo bei vadybos ir pradėjo dirbti šokių muzikos įrašų kompanijoje „Koja Records".

Kuriam laikui pritilusi „Pompa" koncertinę veiklą vėl atnaujino, kai prie Thermo J. prisijungė top modelį primenanti atlikėja Tania, kurią Justas Mamontovas ir Saulius Sventickas sutiko tuomet populiariame sostinės klube „Argus". 1995 m. „Koja Records" išleistame įvairių atlikėjų rinktiniame albume „Muzika kojoms" buvo ir visiškai nauja, šokių muzikos stiliuje atlikta „Pompos" daina „Širdžių vagis", kurią prodiusavo Algirdas Ramanauskas (Ramanas).

### Paskutinis albumas „Blatnos dainos" ir pabaiga (1996–1997)

Nuo 1996 m. „Pompa" koncertavo retai, o paskutinis grupės albumas „Blatnos dainos" buvo išleistas 1997 m. Jis buvo įrašytas studijose „Tamsta", „Yamaha sound" ir „Lituanus", prodiusuojant Žeraldui Povilaičiui, kuris išgarsėjo padėdamas įrašyti debiutinį „Žas" albumą „Ū-žas" ir debiutinį Luko albumą „Nekaltas kraujas".

Į albumą „Blatnos dainos" pateko septynios naujos dainos, kita hito „Širdžių vagis" versija" ir trys perdainuoti kūriniai: "Apie Jus" („Bix"), "Vieną Kartą Paryžiuj" („Foje") ir "Išeinu" (Vytauto Kernagio). Muzikine prasme būtent šis albumas iš visų „Pompos" studijinių darbų labiausiai primena hip hopo ar net gangsta repo stilių.

Po šio albumo išleidimo jokios veiklos „Pompa" jau nebevykdė, nes dar iki jo pasirodymo pagrindinis grupės narys – Thermo J. – galutinai apsisprendė ją nutraukti.

### Geriausių dainų albumų „Labai Mallonu" ir „Mallonu Deluxe" išleidimas (2022–2023)

Minint „Pompos" 30-metį 2022 m. vinilinės plokštelės formate buvo išleistas geriausių dainų albumas „Labai Mallonu", taip pat grupė atidarė savo interneto svetainę ir kanalą socialiniame tinkle „YouTube", kuriame pradėjo skelbti restauruotus vaizdo klipus .

2022 m. gruodį „Pompa" pradėjo platinti ir savo marškinėlių kolekciją, kurioje naudojami 1992–1993 metais Ginto Lapėno ir Giedriaus Drukteinio sukurti dizainai su grupės dainų tekstų fragmentais, o viename iš modelių – Algio Kriščiūno sukurtas grupės logotipas.

2023 m. lapkričio pabaigoje buvo paskelbta apie vinilinės plokštelės formate ribotu tiražu išleidžiamą albumą „Mallonu Deluxe", kuriame tarp geriausių „Pompos" dainų galima išgirsti vien koncertuose naudotą kompoziciją „Prieš blogį" ir kūrinius „Gyveni tik vieną kartą" bei „Širdžių vagis", kurių nebuvo 2022 m. išleistame albume „Labai Mallonu".

Nariai
------

* Justas Mamontovas (Baby UAB)
* Saulius Sventickas (Swonas)
* Aurelija Markulytė (Aurora MC)
* Thermo J.
* P. J.’s Coke
* D. Ace D.
* Amigo MC
* Mišionis
* Pinokis
* Tania

Diskografija
------------

Studijiniai albumai
* *Mallonu* (1992)
* *Mallonu Menthol* (1994)
* *Kriminalinė romantika* (1995)
* *Blatnos dainos* (1997)

Rinktiniai albumai
* *Labai Mallonu* (2022)
* *Mallonu Deluxe* (2023)

Šaltiniai
---------

1. 1 2 3 4 5 6 7 8 9 10 11 12  POMPA. Legenda apie LT šou verslo pasaulio sukūrimą (ore.lt)
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27  Pompa. Apie. Biografija
3. 1 2 3  Pompa. Biography
4. 1 2 3  2013-04-16 Atgal į 90-tuosius (nuo 04:18 iki 13:23)
5. 1 2 3 4 5 6 7  Pompa – profile (discogs)
6. ↑  POMPA – pirmasis prodiuserinis surogatas
7. ↑  SEL. Aprašymas
8. ↑  Koja Records. Profile
9. ↑  Skandalingoji 90-ųjų grupė „Pompa" išleis geriausių dainų plokštelę „Labai mallonu"
10. ↑  „Pompa" išleido vinilo plokštelę: 30-mečio proga – žvilgsnis į skandalingosios 90-ųjų grupės istoriją
11. ↑  90-ųjų repo grupė „Pompa" pristatė marškinėlių kolekciją
12. ↑  90-aisiais išpopuliarėjusios grupės „Pompa" gerbėjams – staigmena

  


|  |  |  |  |  |  |  |
| --- | --- | --- | --- | --- | --- | --- |
| 

| Ž • A • RPompa |
| --- |
|  |
| Aurelija Markulytė (Aurora MC) · Justas Mamontovas (Baby UAB) · Thermo J. · Saulius Sventickas (Swonas) · P. J.’s Coke · D. Ace D. · Amigo MC · Mišionis · Pinokis · Tania |
|  |
| Albumai | 
Mallonu · Mallonu Menthol · Kriminalinė romantika · Blatnos dainos · Labai Mallonu · Mallonu Deluxe |

 |